Δεκάδες άτομα ανταποκρίθηκαν στο κάλεσμα του Ρουβίκωνα για την ενίσχυση του Γηροκομείου Αθηνών, μετά από την έκκληση που απηύθυνε το ίδρυμα την περασμένη εβδομάδα για βοήθεια, καθώς φιλοξενεί περί τους 140 ηλικιωμένους που ανήκουν στις ομάδες υψηλού κινδύνου. Από την πρώτη στιγμή, ο Ρουβίκωνας βγήκε μπροστά και κάλεσε όσο κόσμο επιθυμεί να προσφέρει να το κάνει, με τρόφιμα και ήδη πρώτης ανάγκης.

Την Δευτέρα, μετά από μόλις 48 ώρες, η αναρχική συλλογικότητα ήταν εκεί και παρέδωσε δύο αίθουσες με τρόφιμα και βασικά προϊόντα.

«Σήμερα επισκεφθήκαμε το Γηροκομείο Αθηνών, μετά απο έκκλησή του για κάλυψη αναγκών σε είδη πρώτης ανάγκης και καθαριστικών, φροντίζοντας την υγεία αλλά και την αξιοπρέπεια των ηλικιωμένων που φιλοξενεί. Μπορέσαμε με τη βοήθεια όσων ανταποκρίθηκαν και στο δικό μας κάλεσμα, να μαζέψουμε αρκετά είδη» αναφέρει στην ανακοίνωσή του ο Ρουβίκωνας.

«Για άλλη μία φορά αποδεικνύεται πως ενώ το κράτος παραμελεί τους ηλικιωμένους, η κοινωνική βάση όταν υπάρχει άμεση ανάγκη, οργανώνεται και δείχνει έμπρακτα την αλληλεγγύη της» τονίζει, για να καταλήξει υπογραμμίζοντας «Το μόνο που έχουμε είναι ο ένας τον άλλον».